Regeringen og Dansk Folkeparti afsætter i deres finanslov 10 millioner kroner årligt til de mindste gymnasier.

Gymnasierne er vigtige for de tyndt befolkede områder. Derfor skal de mindste af slagsen have en halv million kroner hver næste år. Sådan lød det tidligere på ugen fra Dansk Folkeparti. Det bliver nu en realitet. I regeringens og Dansk Folkepartis finanslov fordeler de nu 10 millioner kroner årligt frem til 2022 til de gymnasier, der har færre end 430 elever, og hvor institutionens elever ville få mere end 20 kilometer til det nærmeste gymnasium, hvis skolen blev lukket. Det bliver en halv million årligt til hvert gymnasium. Det betyder, at gymnasierne  i Nykøbing, Brønderslev og gymnasiet i Fjerritslev får en økonomisk håndsrækning. Pengene får gymnasierne for at ruste dem bedre til at gennemføre de besparelser, som det såkaldte omprioriteringsbidrag er skyld i. Omprioriteringsbidraget blev indført i 2016 og betyder, at gymnasierne skal spare to procent på driftsudgifterne hvert år indtil 2021.